U-I-42/25
Natisni
Opravilna št.:
U-I-42/25
Datum odločitve:
4. 4. 2025
ECLI:
ECLI:SI:USRS:2025:U.I.42.25
Akt:
Zakon o dedovanju (Uradni list SRS, št. 15/76, 23/78 in Uradni list RS, št. 67/01, 63/16 in 102/24) (ZD), 25. do 45. čl.
Izrek:
Pobuda za začetek postopka za oceno ustavnosti 25. do 45. člena Zakona o dedovanju (Uradni list SRS, št. 15/76 in 23/78, ter Uradni list RS, št. 67/01, 63/16 in 102/24) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Darko Šilc, Ljubljana
Datum vloge:
18. 3. 2025
Vrsta odločitve:
sklep
Vrsta rešitve:
zavrženje
Dokument:
US34098
Dokument v PDF obliki:
U-I-42-25.pdf
144 KB
Prenesite datoteko
U-I-42/25-4
4. 4. 2025
SKLEP
Ustavno sodišče je v postopku za preizkus pobude Darka Šilca, Ljubljana
,
na seji 4. aprila 2025
sklenilo:
Pobuda za začetek postopka za oceno ustavnosti 25. do 45. člena Zakona o dedovanju (Uradni list SRS, št. 15/76 in 23/78, ter Uradni list RS, št. 67/01, 63/16 in 102/24) se zavrže.
OBRAZLOŽITEV
1. Pobudnik izpodbija v izreku tega sklepa navedene določbe Zakona o dedovanju (v nadaljevanju ZD), ki urejajo nujno dedovanje.
Navaja, da teče zapuščinski postopek po smrti njegove matere, da je edini oporočni dedič in da njegovi nečaki oziroma vnuki zapustnice uveljavljajo nujne deleže.
Izpodbijane določbe ZD so po mnenju pobudnika v neskladju z Ustavo (pravica do zasebne lastnine in svoboda oporočnega dedovanja; 33. člen Ustave), ker določajo preširok krog nujnih dedičev, fiksen delež v tako veliki odmeri, zlasti pa ker pravice do nujnega deleža ne vežejo na eksistenčno ogroženost in na okoliščino, ali so bili nujni dediči v času življenja zapustnice od nje finančno odvisni. Pravni interes za pobudo pobudnik utemeljuje s sklicevanjem na svoj položaj dediča v odprtem zapuščinskem postopku, v katerem bo moralo zapuščinsko sodišče uporabiti izpodbijane določbe ZD.
Predlaga, naj Ustavno sodišče odloči, da je ureditev nujnega dedovanja v neskladju z Ustavo.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3.
Izpodbijane zakonske določbe ne učinkujejo neposredno, ampak pomenijo zgolj podlago za odločanje zapuščinskega sodišča.
V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS.
To stališče Ustavnega sodišča je podrobneje obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Očitke o protiustavnosti izpodbijanih določb ZD bo zato pobudnik lahko uveljavljal v zapuščinskem postopku in v pravnih sredstvih zoper sodne odločitve, če bodo temeljile na izpodbijanih zakonskih določbah, šele po izčrpanju pravnih sredstev pa bo lahko skupaj z ustavno pritožbo vložil tudi morebitno pobudo za začetek postopka za oceno ustavnosti. Glede na navedeno in ob upoštevanju razlogov, navedenih v citiranem sklepu Ustavnega sodišča, pobudnik ne izkazuje pravnega interesa za začetek postopka za oceno ustavnosti izpodbijanih določb ZD. Ustavno sodišče je zato njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in sodniki dr.
Matej Accetto
, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik